title: Yuridik shaxslarning moliya yilidagi xarajatlari va ularni tarkibi
text: 233
  Soliq to‘lovchi sarflagan va qiymati chet el valyutasida ifodalangan xarajatlar qiymati milliy
  valyutada ifodalangan xarajatlar bilan jamlab hisobga olinadi. Mazkur xarajatlarni qayta hisoblash
  soliq to‘lovchi tomonidan buxgalteriya hisobi to‘g‘risidagi qonun hujjatlariga muvofiq amalga
  oshiriladi.
  Soliq to‘lovchining xarajatlari chegirib tashlanadigan va chegirib tashlanmaydigan
  xarajatlarga bo‘linadi.
  Chegirib tashlanadigan xarajatlar quyidagilardir:
  1) moddiy xarajatlar;
  2) mehnatga haq to‘lash xarajatlari;
  3) amortizatsiya xarajatlari;
  4) boshqa xarajatlar;
  5) kelgusida soliq solinadigan foydadan chegirib tashlanadigan hisobot davridagi xarajatlar.
  Quyidagilarga soliq to‘lovchining xarajati sifatida qaralmaydi:
  1) vositachilik, topshiriq shartnomasi yoki vositachilik xizmatlari ko‘rsatish uchun
  boshqa shartnoma bo‘yicha majburiyatlar bajarilishi munosabati bilan, shuningdek komitent yoki
  boshqa ishonch qog‘ozi bergan shaxs uchun vositachi va (yoki) boshqa ishonchli shaxs tomonidan
  qilingan xarajatlarga haq to‘lash hisobiga vositachi va (yoki) boshqa ishonchli shaxs tomonidan
  topshirilgan mol-mulk tarzidagi to‘lovlar, agar bunday xarajatlar tuzilgan shartnomalarning
  shartlariga muvofiq vositachi yoki boshqa ishonchli shaxsning yoxud boshqa ishonch bildiruvchining
  xarajatlari tarkibiga kiritilishi lozim bo‘lmasa;
  2) soliq to‘lovchi emitent tomonidan topshirilgan, aktsiyadorlar o‘rtasida aktsiyadorlar
  umumiy yig‘ilishi qaroriga binoan o‘zlariga tegishli aktsiyalar miqdoriga mutanosib ravishda
  taqsimlanadigan aktsiyalarning qiymati yoxud emitentning ustav fondi (ustav kapitali) ko‘paytirilgan
  taqdirda aktsiyalarni aktsiyadorlar o‘rtasida taqsimlashda dastlabki aktsiyalar o‘rniga berilgan yangi
  aktsiyalarning nominal qiymati bilan aktsiyadorning dastlabki aktsiyalarining nominal qiymati
  o‘rtasidagi farq;
  3) boshqa yuridik shaxslarning ustav fondiga (ustav kapitaliga) yoki oddiy shirkatga hissa
  sifatida berilgan mol-mulk, mulkiy huquqlar qiymati.